Звычай выкарыстоўваць дзядоўскую міску ці талерку захаваўся да нашых дзён на восеньскія Дзяды, якія ладзяцца па ўсёй краіне ў канцы кастрычніка – пачатку лістапада. Вядома, што перш чым прыступаць да абрадавай вячэры, дзядам адкладаюць ад кожнай стравы ў асобную міску. У некаторых мясцовасцях Беларусі, у прыватнасці ў Падзвінні, ў міску таксама маглі ўліваць і чарку гарэлкі, а таксама клалі туды і грошы. Гэтая талерка павінна была заставацца на стале ў час вячэры, і яе не прыбіралі да раніцы. Таксама вядома, што дзядоўскую міску маглі ставіць на вакно або падваконнік за вакном. Дзесьці талерку з ежай для дзядоў выносілі на двор.